L-Awditur Ġenerali Anthony Mifsud saħaq fuq l-importanza tal-indipendenza tal-uffiċċju li jmexxi biex kull min jaħdem f’din l-istituzzjoni ikun jista’ jaqdi dmiru mingħajr interferenza minn xi partit jew entità oħra. L-uffiċċju tal-awditur ġenerali twaqqaf minflok id-dipartiment tal-awditjar fl-1997. Is-Sur Mifsud qal li minn dak iż-żmien ‘l hawn l-indipendenza tal-uffiċċju tal-awditur dejjem kompliet tissaħħaħ. Semma fost oħrajn ir-relazzjoni bejn l-uffiċċju tiegħu u l-Kumitat għall-Kontijiet Pubblici il-PAC, u qal li idealment fuq il-kumitat m’għandux ikun hemm Ministri, biex ma jkunux f’kunflitt ta’ interess jekk l-Awditur Ġenerali jkun irid iressaq rapport li jikkonċerna Ministeru partikolari. Fl-indirizz tiegħu, l-President ta’ Malta George Abela qal li l-uffiċjali fi ħdan l-Uffiċċju tal-Awditur Ġenerali m’għandhom qatt iċedu għal xi tip ta’ pressjoni li tista’ ssirilhom. Il-President Abela kien qed jitkellem fil-ftuħ tal-konferenza ġenerali tal-awdituri tal-Commonwealth li qed titlaqqa f’Malta. Il-President Abela saħaq fuq l-importanza li dan l-uffiċċju jkun indipendenti ħalli jkun jista jwettaq dmiru bl-aħjar mod possibli. Tkellem dwar l-importanza tal-integrità u l-onestà li jridu jħaddmu l-impjegati f’dan l-uffiċċju u kemm huwa importanti li s-sejbiet li jagħmlu jiġu rrappurtati. Dwar ir-riformi għal iktar poteri, il-President Abela qal li l-Awditur Ġenerali għandu jkollu fakultà jintervista lil persuni pubbliċi u anke privati. Irrefera wkoll għar-riformi fil-qasam tal-ġustizzja u sejjaħ dan il-proċess bħala esperjenza li tista’ twassal għal sistema li tħaddem l-aqwa prattiċi li jeżistu u twassal għal governanza tajba.